b'\n_START_ARTICLE_\nSlovenska kulturna akcija\n_START_PARAGRAPH_\nSlovenska kulturna akcija (kratica SKA) je osrednje kulturno dru\xc5\xa1tvo slovenskih emigrantov po drugi svetovni vojni s sede\xc5\xbeem v Buenos Airesu._NEWLINE_Ustanovni ob\xc4\x8dni zbor 20. februarja 1954 je dolo\xc4\x8dil, da je SKA\xc2\xa0\xc2\xbborganizacija zamejskih in zdomskih kulturnih delavcev, ki \xc5\xbeele z ustvarjalnim in psredovalnim delom pomagati pri ustvarjanju in \xc5\xa1irjenju kulturnih vrednot, posebno slovenskih\xc2\xab_NEWLINE_Pobudo za ustanovitev SKA sta dala R. Jur\xc4\x8dec in L. Len\xc4\x8dek, ki sta pritegnila k sodelovanju kulturne ustvarjalce iz Argentine, zamejstva in drugih dr\xc5\xbeav, od osemdesetih let 20. stoletja pa so sodelovali tudi avtorji iz Slovenije._NEWLINE_Prvo vodstvo so sestavljali R. Jur\xc4\x8dec (predsednik), T. Debeljak in A. Ger\xc5\xbeini\xc4\x8d (podpredsednika), M. Marolt (tajnik) in L. Len\xc4\x8dek (blagajnik)._NEWLINE_Slovenska kulturna akcija izdaja splo\xc5\xa1no kulturno revijo Meddobje, objavlja knjige, vsako leto prireja kulturne ve\xc4\x8dere, koncerte, gledali\xc5\xa1ke predstave in likovne razstave. V prvih letih delovanja je organizirala tudi Umetni\xc5\xa1ko \xc5\xa1olo._NEWLINE_Ob 40. obletnici ustanovitve 1994 se je SKA predstavila tudi v domovini s ciklom predavanj in dokumentarno razstavo.'